Vedtægter for Microbial Resource Research Infrastructure — et konsortium for en europæisk forskningsinfrastruktur MIRRI-ERIC

(2022/C 269/01)

Indholdsfortegnelse

PRÆAMBEL 3

KAPITEL 1 VÆSENTLIGE ELEMENTER 3

Artikel 1 Konsortiets navn 3

Artikel 2 Vedtægtsmæssigt hjemsted 3

Artikel 3 MIRRI-ERIC’s opgaver og aktiviteter 4

Artikel 4 Varighed 5

Artikel 5 Afvikling 5

Artikel 6 Medlemmernes og observatørernes ansvar 5

Artikel 7 Adgangspolitik 5

Artikel 8 Politik for videnskabelig evaluering 6

Artikel 9 Formidlingspolitik 6

Artikel 10 Intellektuelle ejendomsrettigheder 6

Artikel 11 Ansættelsespolitik 7

Artikel 12 Udbudspolitik 7

KAPITEL 2 MEDLEMMER OG OBSERVATØRER 7

Artikel 13 Betingelser for at blive medlem eller observatør 7

Artikel 14 Medlemmers rettigheder og forpligtelser 8

Artikel 15 Observatørers rettigheder og forpligtelser 8

Artikel 16 Et medlems eller en observatørs udtræden/ophør af medlemskab eller observatørstatus 9

KAPITEL 3 FORVALTNING OG LEDELSE AF MIRRI-ERIC 9

Artikel 17 Deltagerforsamlingen 9

Artikel 18 Den administrerende direktør 11

Artikel 19 Forummet for nationale koordinatorer 11

Artikel 20 Den centrale koordinationsafdeling 12

Artikel 21 Rådgivende udvalg 12

Artikel 22 Etisk udvalg 12

Artikel 23 Driftsbestemmelser 13

KAPITEL 4 FINANSIERING 13

Artikel 24 MIRRI-ERIC’s ressourcer 13

Artikel 25 Finansielle bidrag 13

Artikel 26 Budgetprincipper, regnskab og revision 14

Artikel 27 Afgiftsfritagelse og fritagelse for punktafgifter 14

Artikel 28 Rapportering til Europa-Kommissionen 14

KAPITEL 5 POLITIKKER 15

Artikel 29 Politik for forskningsdata 15

Artikel 30 Politik for persondata 15

Artikel 31 Etisk politik 15

Artikel 32 Politik for ressourceanskaffelse 16

KAPITEL 6 AFSLUTTENDE BESTEMMELSER 16

Artikel 33 Definitioner 16

Artikel 34 Sprog 17

Artikel 35 Ændringer af vedtægterne 17

Artikel 36 Gældende lov og tvistbilæggelse 17

Bilag 1 — liste over medlemmer, observatører og deres repræsentanter 18

Bilag 2 — medlemmers og observatørers finansielle bidrag 19

Bilag 3 — finansielle bidrag fra medlemmer der er vært for den centrale koordinationsafdeling 21

PRÆAMBEL

Kongeriget Belgien,

Den Franske Republik,

Republikken Letland,

Den Portugisiske Republik,

Kongeriget Spanien,

I DET FØLGENDE BENÆVNT »MEDLEMMERNE«,

SOM TAGER I BETRAGTNING, at mikrobielle genetiske ressourcer og de dermed forbundne data er centrale elementer i den videre udvikling af biovidenskab og bioteknologi,

SOM TAGER I BETRAGTNING, at det nuværende udbud af mikrobielle genetiske ressourcer er spredt, og at intet land alene kan tilbyde en fuldstændig dækning af mikrobiel mangfoldighed og de tilknyttede tjenester,

SOM TAGER I BETRAGTNING, at der er behov for en overordnet europæisk organisation af de nationale distribuerede infrastrukturer for at gøre bedst mulig brug af den nuværende kapacitet, forbedre udbuddet og imødekomme bioteknologiens behov,

SOM TAGER I BETRAGTNING, at køreplanen fra Det Europæiske Strategiforum for Forskningsinfrastrukturer (ESFRI) har udpeget MIRRI som den distribuerede europæiske forskningsinfrastruktur til støtte for undersøgelsen af mikrobielle genetiske ressourcer,

SOM TAGER I BETRAGTNING, at formålet med MIRRI-ERIC er at etablere, drive og udvikle en paneuropæisk distribueret forskningsinfrastruktur, der giver lettere adgang til mikroorganismer af høj kvalitet, derivater heraf, tilknyttede data og tjenester til støtte for forskning, udvikling og innovation inden for mikrobiologi, biovidenskab og bioteknologi,

SOM ANERKENDER, at MIRRI-ERIC vil gøre det muligt for hvert deltagende medlem at koordinere og dele en omfattende række af ressourcer og tjenester til gavn for det europæiske rum for forskning og innovation og dets videnskabelige kredse,

SOM BIDRAGER TIL at strukturere det europæiske forskningsinfrastrukturlandskab med henblik på at nå frem til en effektiv, synergibaseret og koordineret drift og deling af ressourcer, hvor tværnationalt harmoniserede praksisser er rettet mod videnskabelig ekspertise til gavn for mikrobiologiske forskningskredse, industriel innovation og samfundet som helhed,

SOM TAGER HENSYN TIL, at MIRRI-ERIC vil stimulere den videnskabelige og teknologiske udvikling i de europæiske regioner, styrke konkurrenceevnen inden for produkt- og tjenesteudvikling i de forskellige bioteknologiske sektorer og fungere som katalysator for investeringer og jobskabelse i de europæiske lande,

SOM TAGER I BETRAGTNING, at de deltagende medlemmer anmoder Europa-Kommissionen om at oprette MIRRI-ERIC i overensstemmelse med ERIC-forordningen som et konsortium for en europæisk forskningsinfrastruktur (ERIC) med retligt ansvar,

ER BLEVET ENIGE OM FØLGENDE:

KAPITEL 1

VÆSENTLIGE ELEMENTER

Artikel 1 Konsortiets navn Forskningsinfrastrukturens navn er Microbial Resource Research Infrastructure — et konsortium for en europæisk forskningsinfrastruktur, i det følgende benævnt »MIRRI-ERIC«.

Artikel 2 Vedtægtsmæssigt hjemsted MIRRI-ERIC’s vedtægtsmæssige hjemsted er beliggende i byen Braga på Den Portugisiske Republiks territorium, i det følgende benævnt »værtslandet«.

Artikel 3 MIRRI-ERIC’s opgaver og aktiviteter 1. MIRRI-ERIC’s mission er at give brugere inden for bioteknologisk forskning og industri lettere adgang til en bred vifte af bioteknologiske ressourcer og data af høj kvalitet på en måde, der er i overensstemmelse med gældende lovgivning. Ved at tilbyde adgang til eksperter og til en samarbejdsplatform for langsigtet og bæredygtig mikrobiologisk diversitet vil MIRRI-ERIC være vidensforøgende og fremme den faglige udvikling. 2. MIRRI-ERIC’s hovedopgave er at etablere, drive og udvikle en paneuropæisk distribueret forskningsinfrastruktur af mikrobiologiske ressourcecentre (»Microbial domain Biological Resource Centres« — mBRC’er) for at sikre adgang til ressourcer af høj kvalitet og de dertil knyttede tjenester samt de mest avancerede faciliteter. 3. MIRRI-ERIC anses for at være en juridisk person fra den dato, hvor Kommissionens gennemførelsesafgørelse om dets etablering som et ERIC træder i kraft. ERIC’et skal i alle medlemsstater have den mest vidtgående rets- og handleevne, der er i overensstemmelse med EU-retten og lovgivningen i de pågældende medlemsstater. Det kan især erhverve, besidde og afstå løsøre, fast ejendom og intellektuel ejendomsret, indgå aftaler og være part i retssager. 4. MIRRI-ERIC forfølger sin hovedopgave uden gevinst for øje. MIRRI-ERIC kan udføre begrænsede økonomiske aktiviteter, forudsat at disse er nært knyttet til dets hovedopgaver og ikke bringer disse i fare. Alle indtægter fra disse begrænsede økonomiske aktiviteter anvendes af MIRRI-ERIC til at støtte dets mission. 5. MIRRI-ERIC skal udføre følgende aktiviteter: a. fremme juridisk beskyttet og forskriftsmæssig adgang til autentiske mikrobiologiske ressourcer og tilhørende data i mBRC’er for at opretholde en passende forsyning af biologisk materiale til forskersamfundet b. opbygge det kollaborative arbejdsmiljø (»Collaborative Working Environment«; CWE) og MIRRI-informationssystemet (MIRRI-IS) for at skabe et centralt adgangspunkt til mikrobiologiske ressourcer og de tilhørende data, avancerede mikrobiologiske tjenester, herunder digitale tjenester, samt ekspertplatforme og tekniske platforme c. sikre, at mBRC’erne supplerer hinanden, og at deres datatilbud er interoperable med henblik på driften af MIRRI-IS d. etablere og gennemføre kvalitetsstyring, herunder standardprocedurer, bedste praksis og anvendelse af hensigtsmæssige værktøjer, som kan forbedre kvaliteten af ressourcerne, deres tilknyttede data og de leverede tjenester e. etablere forbindelser med andre europæiske forskningsinfrastrukturer og relevante organisationer for at øge karakteriseringen af de genressourcer, der opbevares i MIRRI-ERIC, og øge mængden og kvaliteten af de oplysninger, der relaterer til forskningsinfrastrukturerne f. udføre matchning og pooling af forskning for offentlige og private institutioner og iværksætte fælles aktiviteter g. koordinere eksterne forskeres adgang til MIRRI-ERIC-partnernes materialer, ekspertise og videnskabelige faciliteter, som vil sætte dem i stand til at udføre forskning på stedet med mikrobielle genetiske ressourcer h. tilbyde uddannelse til mBRC-personale, studerende og brugere inden for mikrobiologi såsom taksonomi, identifikations- og konserveringsteknikker og inden for bioteknologi såsom bioprospektering, udnyttelse, stammeoptimering og fermentering i. udføre enhver anden tilknyttet aktivitet, der er nødvendig for at varetage opgaven. 6. MIRRI-ERIC’s aktiviteter skal være fælleseuropæiske og fremme topkvalitet inden for videnskabelig forskning og bioteknologisk industri på det mikrobiologiske område i Europa og løbende holde trit med forskningsverdenens og industriens krav. MIRRI-ERIC skal således bidrage til øget anvendelse og formidling af viden samt optimering af mBRC-baserede forskningsresultater i hele Europa og globalt. 7. Principperne for MIRRI-ERIC’s aktiviteter er gennemsigtighed, lydhørhed, etisk bevidsthed, overholdelse af lovgivningen, åbenhed, ligebehandling og ikkeforskelsbehandling.

Artikel 4 Varighed MIRRI-ERIC oprettes på ubestemt tid. Det kan afvikles i henhold til vedtægternes artikel 5.

Artikel 5 Afvikling 1. Afviklingen af MIRRI-ERIC sker på grundlag af en beslutning truffet af deltagerforsamlingen i overensstemmelse med vedtægternes artikel 17, stk. 8, litra c), og i overensstemmelse med gældende lov som defineret i vedtægternes artikel 36. 2. Uden unødig forsinkelse og under alle omstændigheder senest ti dage efter vedtagelsen af beslutningen om at afvikle MIRRI-ERIC underretter MIRRI-ERIC Kommissionen om beslutningen. 3. Med forbehold af artikel 6 i vedtægterne vil alle aktiver og passiver, der resterer efter betaling af MIRRI-ERIC’s gæld, blive fordelt blandt medlemmerne i forhold til deres faktiske bidrag til MIRRI-ERIC på tidspunktet for opløsningen. 4. Når afviklingen er afsluttet, underretter MIRRI-ERIC hurtigst muligt og under alle omstændigheder senest ti dage efter afslutningen Kommissionen herom. 5. MIRRI-ERIC ophører med at bestå fra den dag, hvor bekendtgørelsen herom offentliggøres i Den Europæiske Unions Tidende.

Artikel 6 Medlemmernes og observatørernes ansvar 1. MIRRI-ERIC hæfter for sin gæld. 2. Medlemmer og observatører hæfter ikke solidarisk for MIRRI-ERIC’s gæld. Medlemmernes og observatørernes finansielle erstatningsansvar for MIRRI-ERIC’s gæld er begrænset til deres respektive bidrag til MIRRI-ERIC, som angivet i vedtægternes artikel 25. 3. MIRRI-ERIC tegner de relevante forsikringer til dækning af risiciene i forbindelse med etablering og drift af MIRRI-ERIC.

Artikel 7 Adgangspolitik 1. MIRRI-ERIC stiller mikrobiologisk materiale, tilknyttede data i databaser, viden og tjenester, der er knyttet til eller udviklet af MIRRI-ERIC-partnere, til rådighed for forskere, bioteknologiske industriinstitutioner og decentrale EU-agenturer såsom Den Europæiske Fødevaresikkerhedsautoritet eller Det Europæiske Center for Forebyggelse af og Kontrol med Sygdomme. MIRRI-ERIC sikrer overholdelsen af de betingelser for anvendelse af mikrobiologisk materiale, der er fastsat af materialeleverandørerne og af de dataleverandører, der har tilknyttet deres databaser til MIRRI-ERIC. 2. Ingen bestemmelser i disse vedtægter bør forstås som et forsøg på at begrænse MIRRI-ERIC’s partneres ret til at give eller nægte adgang til prøver og data. 3. Mikrobiologisk materiale må kun distribueres i god tro til personer, der opererer i et professionelt miljø, der er egnet til håndtering af levende materiale i den pågældende biologiske risikogruppe. Hvor det er relevant, finder skærpede biosikringsforanstaltninger anvendelse. 4. Anmodninger fra enkeltpersoner og/eller projekter om adgang til MIRRI-ERIC’s partneres videnskabelige faciliteter vil blive evalueret. Evalueringsproceduren og de anvendte kriterier fastlægges i driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e). Under alle omstændigheder skal evalueringsprocessen tage hensyn til videnskabelig merit og være gennemsigtig, retfærdig og upartisk. 5. Adgangen vil blive overvåget, og brugertilfredsheden vil blive målt med en feedbackmekanisme som et led i kvalitetssikringen med henblik på løbende forbedring af adgangen. 6. Adgangspolitikken fastlægges i driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e).

Artikel 8 Politik for videnskabelig evaluering 1. En videnskabelig gennemgang af MIRRI-ERIC’s aktiviteter, tjenester og platforme finder sted hvert femte år. Evalueringen foretages af et uafhængigt panel af eksterne internationale evaluatorer af højeste kvalitet. Panelet udarbejder og forelægger en evalueringsrapport for deltagerforsamlingen. 2. Politikken for videnskabelig evaluering fastlægges i driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e).

Artikel 9 Formidlingspolitik 1. MIRRI-ERIC promoverer sine aktiviteter og hvordan de kan anvendes inden for forskning, innovative projekter og videregående uddannelse. 2. Formidlingspolitikken skal beskrive de forskellige målgrupper, og MIRRI-ERIC skal anvende flere kommunikationskanaler over for målgrupperne, såsom webstedet, CWE-portalen, workshopper og uddannelse, tilstedeværelse på konferencer og sociale medier. 3. Formidlingspolitikken fastlægges i driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e).

Artikel 10 Intellektuelle ejendomsrettigheder 1. Intet i disse vedtægter anses for at ændre anvendelsesområdet for og anvendelsen af intellektuelle ejendomsrettigheder og aftaler om deling af fordele, som det fremgår af de relevante love og forskrifter i og internationale aftaler indgået af medlemmerne. 2. Udveksling og integration af intellektuelle ejendomsrettigheder mellem medlemmer, disses repræsentanter og partnere via relevante kontraktbestemmelser skal være omfattet af driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e). 3. De intellektuelle ejendomsrettigheder til MIRRI-ERIC’s data og anden viden, som er opnået gennem MIRRI-ERIC’s aktiviteter, tilhører de(n) enhed(er), som har genereret dem. 4. De intellektuelle ejendomsrettigheder, der genereres af brugere som følge af adgang til MIRRI-ERIC’s ressourcer eller videnskabelige faciliteter, forhandles med henblik på fair use for både brugeren og MIRRI-ERIC eller den pågældende partner under hensyntagen til deres respektive input. 5. MIRRI-ERIC udstikker retningslinjer for forskere for at sikre, at forskning, som er udført ved hjælp af materiale og data, der er stillet til rådighed via MIRRI-ERIC, udføres under overholdelse af dataejernes rettigheder og det enkelte menneskes ret til privatliv.

Artikel 11 Ansættelsespolitik 1. MIRRI-ERIC forpligter sig til at sikre lige muligheder og til ikke at forskelsbehandle på grund af race, etnisk oprindelse, køn, tro, handicap, seksuel orientering eller andre grunde. 2. Procedurerne for godkendelse af ansøgere til stillinger i MIRRI-ERIC skal være baseret på gennemsigtighed, ikkediskrimination og ligestilling. 3. Ansættelseskontrakter skal overholde gældende national lovgivning i det land, hvor medarbejderne er ansat og sædvanligvis udfører deres aktiviteter. 4. Ansættelsespolitikken fastlægges i driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e).

Artikel 12 Udbudspolitik 1. MIRRI-ERIC skal behandle kandidater og tilbudsgivere på lige og ikkediskriminerende vilkår. MIRRI-ERIC’s udbudspolitik følger principperne om gennemsigtighed, ikke-diskrimination og fri konkurrence. 2. Udbudspolitikken fastlægges i driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e).

KAPITEL 2

MEDLEMMER OG OBSERVATØRER

Artikel 13 Betingelser for at blive medlem eller observatør 1. I overensstemmelse med forordningens artikel 9, stk. 1, kan EU-medlemsstater, associerede lande, andre tredjelande end associerede lande og mellemstatslige organisationer blive medlem af eller observatør i MIRRI-ERIC. 2. Medlemmerne, observatørerne og disses repræsentanter er angivet i bilag 1, som holdes ajourført af MIRRI-ERIC. 3. Enhver enhed (land eller mellemstatslig organisation), der er anført i denne artikels stk. 1, og som ønsker at blive medlem af eller observatør i MIRRI-ERIC, indgiver en skriftlig anmodning på engelsk til formanden for deltagerforsamlingen, hvori det beskrives , hvordan enheden vil bidrage til MIRRI-ERIC’s opgaver og aktiviteter som defineret i vedtægternes artikel 3, og hvordan den vil overholde forpligtelserne for medlemmer eller observatører som defineret i henholdsvis artikel 14 og 15 i vedtægterne. Ansøgningen behandles af deltagerforsamlingen i samråd med det rådgivende udvalg. Optagelsen sker på grundlag af en beslutning truffet af deltagerforsamlingen i henhold til vedtægternes artikel 17, stk. 7, litra g). 4. Formanden for deltagerforsamlingen underretter skriftligt ansøgeren om deltagerforsamlingens afgørelse (optagelse eller afslag).

Artikel 14 Medlemmers rettigheder og forpligtelser 1. Uden at det berører eventuelle rettigheder og forpligtelser, der er fastsat i andre bestemmelser i disse vedtægter, skal hvert medlem: a. udpege op til tre delegerede til deltagerforsamlingen og angive, hvem der har stemmeret på medlemmets vegne b. oprette et nationalt knudepunkt og udpege en national koordinator, der skal sikre, at de partnere, der befinder sig på medlemmets område, inden for de gældende juridiske og etiske rammer giver adgang til MIRRI-ERIC’s mikrobiologiske ressourcer og/eller tilknyttede data og/eller tjenester i henhold til et fælles sæt standarder og betingelser, som yderligere er specificeret i MIRRI-ERIC-partnerchartret og godkendt af deltagerforsamlingen c. sikre koordinering af partnere via det nationale knudepunkt, som vil lette adgangen til biologiske ressourcer, de dertil knyttede tjenester og tilknyttede data d. følge reglerne for anvendelse af MIRRI-ERIC’s varemærke i forbindelse med de aktiviteter, der udføres inden for rammerne af MIRRI-ERIC e. støtte MIRRI-ERIC’s mission og gennemførelsen af dets arbejdsprogram f. yde et årligt finansielt bidrag som anført i vedtægternes artikel 25 g. opretholde medlemskabet af MIRRI-ERIC i mindst fem år. 2. Uden at det berører eventuelle rettigheder og forpligtelser, der er fastsat i andre bestemmelser i disse vedtægter eller gældende lov og i overensstemmelse med de vilkår og/eller betingelser, der er fastsat i driftsbestemmelserne eller i deltagerforsamlingens beslutninger, har hvert medlem ret til: a. at deltage i forvaltningen af MIRRI-ERIC, navnlig i deltagerforsamlingens møder, med stemmeret b. at foreslå og vælge medlemmerne af MIRRI-ERIC’s organer c. at udtræde af MIRRI-ERIC i henhold til vedtægternes artikel 16 d. at give sit forskersamfund adgang til MIRRI-ERIC og dets tjenester og data i overensstemmelse med driftsbestemmelserne e. at lade deres forskersamfund deltage i vedtagelsen af relevante standarder og henstillinger vedrørende bedste praksis for MIRRI-ERIC f. at deltage i alle MIRRI-ERIC’s aktiviteter. 3. Hvert medlem forpligter sig indledningsvist til at opretholde medlemskabet af MIRRI-ERIC i mindst fem år. 4. Efter den indledende periode på fem år kan et medlem udtræde af MIRRI-ERIC som beskrevet i vedtægternes artikel 16.

Artikel 15 Observatørers rettigheder og forpligtelser 1. Hver observatør skal have til hensigt at blive medlem og yde et årligt finansielt bidrag som anført i vedtægternes artikel 25. 2. Hver observatør har ret til: a. at deltage — uden stemmeret — i deltagerforsamlingens møder b. at deltage i visse aktiviteter i MIRRI-ERIC som fastlagt af deltagerforsamlingen. 3. Observatørerne optages for en periode på to år. En observatør kan ansøge én gang om en toårig forlængelse af sin observatørstatus. 4. Observatørstatus ophører ved optagelsen som medlem i henhold til vedtægternes artikel 13 eller ved observatørens udtræden eller opsigelse, jf. vedtægternes artikel 16, eller efter udløbet af observatørstatus, jf. stk. 3.

Artikel 16 Et medlems eller en observatørs udtræden/ophør af medlemskab eller observatørstatus 1. Ethvert medlem kan udtræde af MIRRI-ERIC efter den indledende periode på fem års medlemskab og enhver observatør kan udtræde når som helst. Udtræden skal dog altid ske med 12 måneders skriftligt varsel til deltagerforsamlingens formand. Datoen for udtræden skal falde sammen med afslutningen af et regnskabsår. 2. Hvis en udtræden er blevet meddelt mindre end tolv måneder før regnskabsårets udgang, får denne udtræden virkning ved udgangen af det følgende regnskabsår. 3. Et medlem eller observatør i MIRRI-ERIC, der ophører med at være medlem eller observatør, har ikke ret til at kræve de bidrag tilbage, som de har ydet til MIRRI-ERIC. Det pågældende medlem eller den pågældende observatør er fortsat forpligtet til at yde alle de bidrag, der skulle betales, mens vedkommende var medlem af eller observatør i MIRRI-ERIC. 4. Et medlem, der har meddelt sin udtræden, har kun stemmeret i forbindelse med beslutninger, der har indvirkning på medlemmet. 5. Deltagerforsamlingen kan beslutte at opsige et misligholdende medlem eller en misligholdende observatør i henhold til vedtægternes artikel 17, stk. 7, litra h), på betingelse af, at det misligholdende medlem eller den misligholdende observatør ikke har bragt overtrædelsen til ophør senest seks måneder efter, at denne har modtaget skriftlig varsel herom fra deltagerforsamlingens formand. Et medlem eller en observatør, der opsiges på grund af mislighold, skal fortsat bidrage til MIRRI-ERIC’s aktiviteter og budget, indtil opsigelsen træder i kraft. I denne periode har det opsagte medlem ingen stemmeret i forbindelse med beslutninger, der ikke har indvirkning på det opsagte medlem.

KAPITEL 3

FORVALTNING OG LEDELSE AF MIRRI-ERIC

Artikel 17 Deltagerforsamlingen 1. Deltagerforsamlingen er MIRRI-ERIC’s beslutningstagende organ. Den træffer afgørelser om MIRRI-ERIC’s langsigtede strategi, styring og udvikling. Disse afgørelser gennemføres af den administrerende direktør bistået af den centrale koordinationsafdelings personale. 2. Deltagerforsamlingen sammensættes på deltagernes første møde efter oprettelsen af MIRRI-ERIC. 3. Deltagerforsamlingen udgøres af delegerede fra MIRRI-ERIC’s medlemmer. Hvert medlem repræsenteres af op til tre delegerede, der udpeges af medlemmerne. Hvert medlem af MIRRI-ERIC har én udelt stemme i deltagerforsamlingen. 4. Hver observatør udpeger en repræsentant til at deltage i deltagerforsamlingens møder som observatører. 5. Formanden for deltagerforsamlingen indkalder deltagerforsamlingen til: a. mindst to ordinære møder om året b. ekstraordinære møder, når som helst efter anmodning fra den administrerende direktør og efter at have givet medlemmerne meddelelse herom c. ekstraordinære møder når som helst efter anmodning fra mindst en tredjedel af medlemmerne. 6. Deltagerforsamlingens møder er beslutningsdygtige, og MIRRI-ERIC’s beslutninger er bindende for MIRRI-ERIC, hvis følgende betingelser er opfyldt: a. to tredjedele af medlemmerne deltager i mødet b. medlemsstaterne i Den Europæiske Union og de associerede lande har tilsammen flertallet af stemmerne. 7. Deltagerforsamlingen bestræber sig på at opnå enighed om alle beslutninger. Hvis der ikke opnås enighed, skal deltagerforsamlingen med et flertal på to tredjedele af de tilstedeværende og stemmeafgivende medlemmers stemmer: a. udpege, suspendere eller afskedige den administrerende direktør b. nedsætte yderligere udvalg, arbejdsgrupper og andre underorganer, hvis det skønnes nødvendigt, og fastlægge deres sammensætning og mandat c. godkende eventuelle ændringer af de politikker, der er fastlagt i disse vedtægter d. vedtage MIRRI-ERIC’s årlige arbejdsprogram og budget sammen med et foreløbigt arbejdsprogram og budget for det følgende år e. godkende driftsbestemmelserne, herunder de politikker, der er indeholdt heri, og eventuelle ændringer af driftsbestemmelserne, med forbehold af disse vedtægter og gældende lov f. godkende årsrapporter og årsregnskaber for MIRRI ERIC g. godkende optagelse af nye medlemmer og observatører samt forlængelser af observatørstatus h. bringe medlemskab eller observatørstatus for misligholdende medlemmer og observatører til ophør, hvorved det misligholdende medlem er udelukket fra at stemme i. godkende medlemmernes og observatørernes naturaliebidrag i overensstemmelse med vedtægternes artikel 25, stk. 5 og 6 j. godkende den administrerende direktørs forslag til stillingsfortegnelse k. godkende udnævnelsen af og mandatperioden for en ekstern finansiel revisor. 8. Deltagerforsamlingen skal i de følgende tilfælde med enstemmighed minus 1 af de tilstedeværende og stemmeafgivende medlemmers stemmer: a. godkende enhver ændring af disse vedtægter og bilag hertil, som ikke er nævnt i stk. 7, idet der tages hensyn til, at alle vedtægtsændringer kræver samtykke fra flertallet af de medlemmer af MIRRI-ERIC, der er EU-medlemsstater b. hvert femte år træffe afgørelse om budgettet for de kommende 5 år og det deraf følgende årlige bidrag for medlemmer og observatører c. beslutte at afvikle MIRRI-ERIC. 9. Deltagerforsamlingen vælger med simpelt flertal af de tilstedeværende og stemmeafgivende medlemmers stemmer en formand og op til to næstformænd fra medlemmernes delegationer. Næstformanden træder i stedet for formanden i dennes fravær og i tilfælde af interessekonflikt. Formanden og næstformændene vælges for en periode på højst 2 år. De kan genvælges én gang for endnu en periode på højst 2 år. Formanden forbliver en del af det pågældende medlems delegation, men stemmer ikke på medlemmets vegne. 10. Deltagerforsamlingens beslutninger om andre spørgsmål end dem, der er omhandlet i stk. 7 og 8, træffes med simpelt flertal af de tilstedeværende og stemmeafgivende medlemmers stemmer. 11. Når deltagerforsamlingen træffer beslutninger, der direkte berører observatørernes rettigheder og forpligtelser, navnlig for så vidt angår stk. 7, litra e), stk. 8, litra b), og vedtægternes artikel 15, stk. 2, litra b), skal disse observatører høres på forhånd.

Artikel 18 Den administrerende direktør 1. Deltagerforsamlingen udnævner den administrerende direktør i henhold til vedtægternes artikel 17, stk. 7, litra a). Den administrerende direktør er MIRRI-ERIC’s juridiske repræsentant. 2. Den administrerende direktør: a. leder og administrerer MIRRI-ERIC, herunder den centrale koordinationsafdeling b. udnævner og afskediger personale i overensstemmelse med betingelserne i driftsbestemmelserne og stillingsfortegnelsen som godkendt af deltagerforsamlingen i overensstemmelse med vedtægternes artikel 17, stk. 7, litra j) c. i samarbejde med forummet for nationale koordinatorer udarbejde beslutninger, programmer og politikker med henblik på vedtagelse i deltagerforsamlingen d. gennemfører beslutninger, programmer og politikker, der er vedtaget af deltagerforsamlingen e. anmoder om ekstraordinære møder i deltagerforsamlingen i overensstemmelse med vedtægternes artikel 17, stk. 5 f. udarbejder dagsorden og referat for deltagerforsamlingens møder til godkendelse i deltagerforsamlingen g. udarbejder og forelægger årsberetningen og det reviderede regnskab til godkendelse i deltagerforsamlingen, jf. vedtægternes artikel 17, stk. 7, litra f) h. udarbejder forslag til strategien for samarbejde med andre forskningsinfrastrukturer og forelægger dette for deltagerforsamlingen i. fremlægger ansøgninger fra kommende nye medlemmer eller observatører med henblik på at anbefale optagelse i MIRRI-ERIC som beskrevet i driftsbestemmelserne j. evaluerer i samråd med det rådgivende udvalg nye medlemmers nationale knudepunkter og partnere i overensstemmelse med de principper, der er fastlagt i partnerchartret samt k. er formand for forummet for nationale koordinatorer. 3. Deltagerforsamlingen kan overdrage den administrerende direktør yderligere opgaver, som fastsættes i driftsbestemmelserne. 4. Den administrerende direktør giver navnlig deltagerforsamlingen: a. ved udgangen af hvert regnskabsår udkastet til arbejdsprogram, herunder budgettet for det følgende regnskabsår, som skal indeholde alle forventede indtægter og udgiftsposter b. ved hvert regnskabsårs begyndelse en oversigt over det reviderede regnskab for det foregående år i overensstemmelse med vedtægternes artikel 17, stk. 7, litra f).

Artikel 19 Forummet for nationale koordinatorer 1. Forummet for nationale koordinatorer består af den administrerende direktør og alle medlemmers nationale koordinatorer. På møderne i forummet for nationale koordinatorer kan hvert medlems nationale koordinator være ledsaget af op til to eksperter, som officielt udpeges af medlemmet. Den administrerende direktør er formand for forummet for nationale koordinatorer. Forummet for nationale koordinatorer vælger blandt dets medlemmer op til to næstformænd. 2. Forummet for nationale koordinatorer har ansvaret for: a. at bidrage til og støtte den administrerende direktør i forbindelse med udviklingen af et årligt arbejdsprogram og et udkast til budget sammen med et foreløbigt udkast til arbejdsprogram og budget for de efterfølgende to år b. at bistå den administrerende direktør i gennemførelsen af arbejdsprogrammet og muliggøre effektiv interaktion mellem MIRRI-ERIC og partnerne. 3. Forummet for nationale koordinatorer afholder ordinære møder mindst to gange om året. Den administrerende direktør indkalder til møderne i forummet for nationale koordinatorer.

Artikel 20 Den centrale koordinationsafdeling 1. MIRRI-ERIC’s centrale koordinationsafdeling består af to sektioner: det vedtægtsmæssige hjemsted i byen Braga på Den Portugisiske Republiks område og CWE-knudepunktet i byen Paterna på Kongeriget Spaniens område. 2. Den centrale koordinationsafdelings organisatoriske struktur, beliggenhed og fysiske infrastruktur samt kontant- og naturaliebidrag fra de medlemmer, der er værter for det vedtægtsmæssige hjemsted og CWE-knudepunktet, er beskrevet i bilag 3. 3. Den centrale koordinationsafdeling bistår den administrerende direktør med: a. den generelle forvaltning og administration af MIRRI-ERIC, herunder finansiel forvaltning og regnskabsaflæggelse b. tilrettelæggelse af alle forvaltnings- og ledelsesmøder c. at fungere som knudepunkt for kommunikation med interessenter, opfølgning på efterspørgslen og fremme af infrastrukturen d. tilrettelæggelse af og kontrol med brugeradgangssystemet og de fælles tjenester e. støtte til tjenester inden for regulering, kvalitetsstyring og IKT f. gennemførelse af arbejdsprogrammet.

Artikel 21 Rådgivende udvalg 1. I henhold til vedtægternes artikel 17, stk. 7, litra b), oprettes der et uafhængigt rådgivende udvalg, der skal rådgive deltagerforsamlingen om videnskabelige og strategiske spørgsmål af relevans for MIRRI-ERIC. Deltagerforsamlingen træffer afgørelse om det rådgivende udvalgs mandat. 2. Det rådgivende udvalg består af uafhængige eksperter. De udpeger en ekspert til formand for det rådgivende udvalg. 3. Det rådgivende udvalg mødes mindst en gang om året.

Artikel 22 Etisk udvalg 1. I henhold til vedtægternes artikel 17, stk. 7, litra b), oprettes der et uafhængigt etisk udvalg, der skal rådgive deltagerforsamlingen om etiske spørgsmål af relevans for MIRRI-ERIC. Deltagerforsamlingen træffer afgørelse om det etiske udvalgs mandat. 2. Det etiske udvalg består af uafhængige eksperter. De udpeger en ekspert til formand for det etiske udvalg. 3. Det etiske udvalg mødes mindst en gang om året.

Artikel 23 Driftsbestemmelser 1. Driftsbestemmelserne præciserer tilrettelæggelsen af arbejdet mellem MIRRI-ERIC’s medlemmer, observatører, styrings- og ledelsesorganer og partnere. De tilrettelægger forvaltningen af MIRRI-ERIC og fastlægger de nærmere bestemmelser for samarbejdet mellem medlemmer, observatører, styringsorganer og partnere. 2. Driftsbestemmelserne og disses ajourføringer fastlægges af deltagerforsamlingen i henhold til vedtægternes artikel 17, stk. 7, litra e). 3. De politikker, der nævnes i vedtægternes artikel 7-12 og artikel 29-32, indgår i driftsreglerne.

KAPITEL 4

FINANSIERING

Artikel 24 MIRRI-ERIC’s ressourcer 1. MIRRI-ERIC’s budget anvendes til driften af MIRRI-ERIC. Det omfatter hovedsagelig udgifterne til den administrerende direktør, den centrale koordinationsafdeling og gennemførelsen af arbejdsprogrammerne. 2. MIRRI-ERIC’s ressourcer består af: a. medlemmernes og observatørernes årlige finansielle bidrag b. bidrag fra de medlemmer, der er værter for den centrale koordinationsafdeling c. tilskud og andre bidrag fra tredjeparter, herunder donationer fra enkeltpersoner og juridiske enheder, med forbehold af deltagerforsamlingens godkendelse d. eventuelle indtægter fra tjenester, som MIRRI-ERIC leverer til tredjeparter e. frivillige bidrag fra medlemmer eller observatører.

Artikel 25 Finansielle bidrag 1. Hver deltager og observatør bidrager til MIRRI-ERIC’s budget. Medmindre deltagerforsamlingen beslutter andet, indbetales bidragene kontant i euro. 2. Hvert medlems og observatørs bidrag skal være i overensstemmelse med det finansielle bidrag, der er beregnet som fastsat i bilag 2. 3. Niveauet for bidrag fra medlemmer og observatører fastsættes for en periode på fem regnskabsår og godkendes af deltagerforsamlingen i overensstemmelse med vedtægternes artikel 17, stk. 8, litra b). 4. I tilfælde af medlemmers eller observatørers tiltrædelse, udtræden eller opsigelse i løbet af en igangværende femårsperiode forbliver bidragene fra de resterende medlemmer og observatører uændrede. 5. Hvis der er i overensstemmelse med arbejdsprogrammet og de relevante regler som godkendt af deltagerforsamlingen, kan medlemmerne delvist bidrage til det fælles MIRRI-ERIC-budget ved hjælp af naturalieydelser. 6. Bidrag i naturalier tages kun i betragtning, når de sker i form af effektive og kvantificerbare bidrag til MIRRI-ERIC, herunder udstationeret personale, og er godkendt af deltagerforsamlingen. Deltagerforsamlingen godkender regnskabssystemet, bestemmelserne om accept af naturaliebidrag og vurderingen af deres værdi i henhold til vedtægternes artikel 17, stk. 7, litra i).

Artikel 26 Budgetprincipper, regnskab og revision 1. MIRRI-ERIC’s regnskabsår følger kalenderåret. 2. MIRRI-ERIC’s budget er underlagt gældende lovkrav om opstilling, fremlæggelse og offentliggørelse af regnskaber som defineret i vedtægternes artikel 36. Regnskaberne skal fremlægges i overensstemmelse med principperne om gennemsigtighed. 3. MIRRI-ERIC’s regnskaber revideres årligt af et anerkendt revisionsorgan. Regnskaberne ledsages af en beretning om den budgetmæssige og finansielle forvaltning i det foregående regnskabsår. 4. I overensstemmelse med vedtægternes artikel 17, stk. 7, litra f), godkender deltagerforsamlingen det reviderede regnskab og beretningen om den budgetmæssige og økonomiske forvaltning i det foregående regnskabsår senest seks måneder efter udgangen af det pågældende regnskabsår.

Artikel 27 Afgiftsfritagelse og fritagelse for punktafgifter 1. Momsfritagelse på grundlag af artikel 143, stk. 1, litra g), og artikel 151, stk. 1, litra b), i Rådets direktiv 2006/112/EF og i overensstemmelse med artikel 50 og 51 i Rådets gennemførelsesforordning (EU) nr. 282/2011 skal, jf. Rådets forordning (EF) nr. 723/2009, artikel 9, stk. 1, begrænses til MIRRI-ERIC’s indkøb af varer og tjenesteydelser til dets officielle og eksklusive brug, forudsat at sådanne indkøb alene foretages til MIRRI-ERIC’s ikkeøkonomiske aktiviteter i overensstemmelse med dets aktiviteter. 2. Momsfritagelse er begrænset til indkøb på over 300 EUR. 3. Fritagelser for punktafgifter på grundlag af artikel 12 i Rådets direktiv 2008/118/EF skal begrænses til MIRRI-ERIC’s indkøb til officiel og eksklusiv brug for MIRRI-ERIC, forudsat at sådanne indkøb alene foretages til MIRRI-ERIC’s ikkeøkonomiske aktiviteter i overensstemmelse med dets aktiviteter, og at indkøbet er på over 300 EUR. 4. Personalets indkøb er ikke omfattet af fritagelserne.

Artikel 28 Rapportering til Europa-Kommissionen 1. MIRRI-ERIC udarbejder en årlig rapport, hvori der navnlig redegøres for de videnskabelige, operationelle og finansielle aspekter af dets aktiviteter. Rapporten godkendes af deltagerforsamlingen og sendes til Kommissionen og de berørte offentlige myndigheder senest seks måneder efter det pågældende regnskabsårs udgang. Rapporten offentliggøres. 2. MIRRI-ERIC underretter Europa-Kommissionen om eventuelle omstændigheder, som truer med at bringe MIRRI-ERIC’s eksistens i alvorlig fare, som i alvorlig grad hindrer MIRRI-ERIC i at udføre sine opgaver, eller som hindrer MIRRI-ERIC i at opfylde de krav, der er fastsat i forordningen. 3. Hvis MIRRI-ERIC på et hvilket som helst tidspunkt ikke er i stand til at betale sin gæld, underretter den administrerende direktør straks Europa-Kommissionen i overensstemmelse med forordningens artikel 17.

KAPITEL 5

POLITIKKER

Artikel 29 Politik for forskningsdata 1. MIRRI-ERIC vil fremme principperne om åben kilde og åben adgang til data og vil fremme videnoverførsel og formidling af data og information ved at samarbejde med eksisterende europæiske initiativer af relevans for biologiske data og bioinformatik. 2. MIRRI-ERIC vedtager en politik til fremme af gavnlige data af høj kvalitet, der omfatter alle relevante oplysninger og tilhørende metadata om de biologiske ressourcer. MIRRI-ERIC fremmer integration med omics-data og andre relevante datasæt og harmoniserer med andre digitale infrastrukturer, herunder på EU-plan. 3. Anvendelse og indsamling af MIRRI-ERIC-forskningsdata er underlagt europæisk og national datalovgivning. Anvendelse af MIRRI-ERIC-data af brugere, der ikke er omfattet af EU-lovgivningen, er betinget af en forudgående aftale, der indgås mellem MIRRI-ERIC og den pågældende bruger. En sådan aftale skal navnlig forpligte brugeren til ikke at videreformidle data uden forudgående samtykke fra MIRRI-ERIC. 4. Datapolitikken fastlægges i driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e).

Artikel 30 Politik for persondata 1. Anvendelse og indsamling af personoplysninger er omfattet af Rådets forordning 2016/679 (generel forordning om databeskyttelse — GDPR). Anvendelse af MIRRI-ERIC-persondata af brugere, der ikke er omfattet af EU-lovgivningen, er omfattet af kapitel V i GDPR. 2. Persondatapolitikken fastlægges i driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e).

Artikel 31 Etisk politik 1. MIRRI-ERIC fremmer implementeringen af gældende adfærdskodekser for biosikkerhed. 2. MIRRI-ERIC bistår mBRC’er, brugere og nationale knudepunkter med at overholde de forskellige retlige rammer for adgang til biologisk materiale, herunder genressourcer, for så vidt angår rimelig og retfærdig deling af de fordele, som udnyttelsen heraf medfører. MIRRI-ERIC sikrer en effektiv, forskriftsmæssig og harmoniseret gennemførelse af Nagoyaprotokollen (1). 3. Den etiske politik fastlægges i driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e).

Artikel 32 Politik for ressourceanskaffelse 1. MIRRI-ERIC skal fokusere på at øge diversiteten af taksonomiske, geografiske og miljømæssige stammer. 2. Politikken for ressourceanskaffelse fastlægges i driftsbestemmelserne, der skal vedtages af deltagerforsamlingen i overensstemmelse med vedtægternes artikel 17, stk. 7, litra c) og e).

KAPITEL 6

AFSLUTTENDE BESTEMMELSER

Artikel 33 Definitioner I denne vedtægt forstås ved: »Centrale Koordinationsafdeling«: det operationelle sekretariat for MIRRI-ERIC som fastsat i artikel 20. »CWE«: det kollaborative arbejdsmiljø, som er det virtuelle arbejdsmiljø, hvor brugerne kan kommunikere og få adgang til oplysninger. »Misligholdende medlem/observatør«: et medlem/en observatør, som a) har misligholdt betalingen af sit årlige bidrag, hvis det udestående beløb er lig med eller overstiger beløbet for de bidrag, der skyldes for det foregående regnskabsår eller b) groft tilsidesætter sine forpligtelser eller c) skaber eller truer med at skabe alvorlige forstyrrelser i driften af MIRRI-ERIC. »Administrerende direktør«: MIRRI ERIC’s retlige repræsentant. »Naturaliebidrag«: et konkret bidrag, der ydes i form af materialer, varer eller tjenesteydelser. »Deltager«: en enhed i henhold til artikel 13. »mBRC«: mikrobiologisk ressourcecenter (Microbial domain Biological Resource Centre), dvs. tjenesteudbydere og ex situ-bevaringsfaciliteter for mikroorganismer, plante-, dyre- og menneskeceller samt replikérbare dele af disse (f.eks. genomer, plasmider, vira, cDNA) og relaterede oplysninger. »MIRRI-IS«: et MIRRI-informationssystem, der skal oprettes, anvender en integreret, automatisk valideret, manuelt kommenteret, semantisk, ikke-redundant mikrobiologisk ressourcedatabase af høj kvalitet, som indeholder alle relevante oplysninger og tilknyttede kontekstuelle data (metadata) om en given biologisk ressource. »Nationalt knudepunkt«: en enhed, der enten er en juridisk person eller er en del af et institut med status som juridisk person. Denne enhed er udpeget af et medlem og har til opgave at koordinere partnernes MIRRI-aktiviteter på medlemmets område og forbinde disse aktiviteter med MIRRI-ERIC’s paneuropæiske aktiviteter. »National koordinator«: den person, der udpeges af et medlems kompetente myndighed, og som skal være den operationelle forbindelse mellem MIRRI-ERIC og de partnere, der befinder sig på medlemmets område. »Observatør«: en enhed i henhold til vedtægternes artikel 13. »Partner«: et mBRC, en person eller en institution, der leverer ressourcer eller tjenester eller deltager i MIRRI-ERIC’s fælles projekter og fælles aktiviteter, og som er i overensstemmelse med MIRRI-ERIC’s partnercharter (2). »Partnercharter«: indeholder krav og forpligtelser for partnere og er en bindende aftale mellem partnere og MIRRI-ERIC via det nationale knudepunkt. »Forordningen«: Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) med efterfølgende revisioner. »Driftsbestemmelser«: de regler, som deltagerforsamlingen har vedtaget for at gennemføre specifikke bestemmelser i vedtægterne (f.eks. om funktionsmåden for deltagerforsamlingen, forummet for nationale koordinatorer og det rådgivende udvalg). »Arbejdsprogram«: beskrivelsen af MIRRI-ERIC’s strategi, planlagte aktiviteter, personale og finansiering

Artikel 34 Sprog Uden at det berører eventuelle lovkrav for det medlem, der er vært for det vedtægtsmæssige hjemsted, er MIRRI-ERIC’s arbejdssprog engelsk.

Artikel 35 Ændringer af vedtægterne 1. Enhver vedtægtsændring skal efter vedtagelse i deltagerforsamlingen forelægges Europa-Kommissionen til godkendelse i overensstemmelse med forordningen. 2. En ændring af vedtægterne får kun virkning i overensstemmelse med forordningens artikel 11.

Artikel 36 Gældende lov og tvistbilæggelse 1. MIRRI ERIC er underlagt følgende: a. EU-retten og navnlig Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) b. lovgivningen i den stat, hvor MIRRI ERIC har sit vedtægtsmæssige hjemsted, for så vidt angår spørgsmål, der ikke eller kun delvis er reguleret af de retsakter, der er omhandlet i litra a) c. disse vedtægter og driftsbestemmelserne. 2. Medlemmerne af MIRRI-ERIC forsøger så vidt muligt at bilægge eventuelle tvister, der måtte opstå i forbindelse med fortolkningen eller anvendelsen af disse vedtægter, i mindelighed. 3. EU-Domstolen er den kompetente instans for retstvister vedrørende MIRRI-ERIC mellem medlemmerne indbyrdes, for tvister mellem medlemmerne og MIRRI-ERIC og for tvister, som Unionen er part i. 4. Ved tvister mellem MIRRI ERIC og tredjeparter gælder EU-lovgivningens jurisdiktionsbestemmelser. I tilfælde, der ikke er omfattet af EU-lovgivningen, er det lovgivningen i værtslandet, der afgør, hvilken instans bilæggelse af sådanne tvister henhører under.

(1) Nagoyaprotokollen om adgang til genetiske ressourcer samt rimelig og retfærdig deling af de fordele, der opstår ved udnyttelsen af disse ressourcer, til konventionen om den biologiske mangfoldighed, trådte i kraft den 12. oktober 2014.

(2) Vedtages af deltagerforsamlingen.